http://www.kalerkantho.com/ ঢাকা, সোমবার, ৪ শ্রাবণ ১৪১৭, ৬ শাবান ১৪৩১, ১৯ জুলাই ২০১০    বরিশাল অফিস  ছাত্রলীগকর্মীদের হামলায় বরিশাল ব্রজমোহন (বিএম) কলেজের সমাজকল্যাণ বিভাগের চেয়ারম্যান ও আরো চার শিক্ষকসহ সাতজন আহত হয়েছেন। তুচ্ছ ঘটনার জের ধরে গতকাল রবিবার সকাল ১১টায় বহিরাগত সন্ত্রাসীদের নিয়ে  ছাত্রলীগকর্মীরা হামলা চালায় বলে আহত শিক্ষকরা অভিযোগ করেন। ঘটনার পর কলেজ কর্তৃপক্ষ দুই ছাত্রকে আজীবনের জন্য বহিষ্কার করেছে।  শিক্ষকদের ওপর হামলাকারীদের দৃষ্টান্তমূলক শাস্তির দাবিতে ঘটনার পরপরই ছাত্রলীগের একাংশ সাধারণ শিক্ষার্থীদের ব্যানারে ক্যাম্পাসে বিক্ষোভ মিছিল করে। এ সময় ছাত্রলীগের অন্য অংশের সঙ্গে তাদের হাতাহাতি হয়। ক্যাম্পাসে দাঙ্গা পুলিশ মোতায়েন করা হয়েছে। পুলিশ ছাত্রলীগকর্মী সমাজকল্যাণ বিভাগের তৃতীয় বর্ষের ছাত্র আল মামুন এবং একই বিভাগের প্রথম বর্ষের ছাত্র মিজানকে আটক করেছে।  আহত শিক্ষকরা হচ্ছেন  সমাজকল্যাণ বিভাগের চেয়ারম্যান অধ্যাপক বন্দে আলী মিয়া, সহযোগী অধ্যাপক আশীষ কুমার রায়, সহযোগী অধ্যাপক আ. সবুর হাওলাদার, ইলা রানী সাহা ও প্রভাষক জাহাঙ্গীর আলম। তাঁদের শেরে বাংলা মেডিক্যাল কলেজ হাসপাতাল এবং ক্লিনিকে প্রাথমিক চিকিৎসা দেওয়া হয়।  প্রত্যক্ষদর্শীরা জানায়, কলেজের সমাজকল্যাণ বিভাগের তৃতীয় বর্ষের শিক্ষার্থীরা সম্প্রতি শিক্ষাসফরে যাওয়ার সিদ্ধান্ত নেন। এ জন্য গঠন করা কমিটিতে আল মামুন রয়েছে। তৃতীয় বর্ষের আরেক ছাত্রলীগকর্মী মোজাম্মেল আলম রানা ওই কমিটিতে জায়গা না পাওয়ায় গত শনিবার মামুনের সঙ্গে তর্কে জড়িয়ে  পড়ে। কথা কাটাকাটির এক পর্যায়ে রানাকে মারধর করে আল মামুন।  সমাজকল্যাণ বিভাগের সহযোগী অধ্যাপক আশীষ কুমার রায় কালের কণ্ঠকে জানান, মোজাম্মেল আলম রানা রবিবার বেলা ১১টার দিকে বহিরাগত ১৫ থেকে ২০ জন সহযোগীসহ লাঠিসোঁটা নিয়ে ক্যাম্পাসে আসে। তারা জিরো পয়েন্টের কাছে আল মামুনকে ধাওয়া করে। মামুন সমাজকল্যাণ বিভাগের শিক্ষকদের কক্ষে গিয়ে আশ্রয় নেয়। এ সময় হামলাকারীরা অফিসকক্ষে গিয়ে সবাইকে এলোপাতাড়ি পেটাতে শুরু করে।  প্রায় ১০ মিনিটের তাণ্ডবে জখম হন অধ্যাপক বন্দে আলী মিয়া, আশীষ কুমার রায়, আ. সবুর হাওলাদার, ইলা রানী  সাহা, জাহাঙ্গীর আলম ও ছাত্রলীগকর্মী আল মামুন। বহিরাগতরা বিভাগের আসবাবও ভাঙচুর করে। হিসাববিজ্ঞান বিভাগের প্রথম বর্ষের ছাত্র সজীবও আহত হন।  খবর পেয়ে কোতোয়ালি থানা পুলিশ ঘটনাস্থলে যাওয়ার আগেই অধিকাংশ হামলাকারী পালিয়ে যায়। পুলিশ আল মামুন ও একই বিভাগের ছাত্র মিজানকে আটক করেছে।  এ ঘটনার পর অধ্যক্ষ ড. ননী গোপাল দাসের সভাপতিত্বে অনুষ্ঠিত জরুরি সভায় গতকালের হামলার ঘটনার পাশাপাশি ১৪ জুন অধ্যাপক আশীষ কুমারকে লাঞ্ছিতকারী ছাত্রদের ব্যাপারেও আলোচনা হয়। সভায় সমাজকল্যাণ বিভাগের ছাত্র আল মামুন ও একই বিভাগের তৃতীয়  বর্ষের ছাত্র মোজাম্মেল আলম রানাকে আজীবনের জন্য বহিষ্কার করার সিদ্ধান্ত হয়। এ ছাড়া ১৪ জুন সহযোগী অধ্যাপক আশীষ কুমারকে লাঞ্ছিত করার অপরাধে সমাজকল্যাণ বিভাগের প্রথম বর্ষের ছাত্র ছাত্রলীগকর্মী মো. সিদ্দিক আহসান, বিকাশ চন্দ্র ও মাহমুদুল হাসানকে ক্যাম্পাস থেকে বহিষ্কার করা হয়েছে।  অধ্যক্ষ ননী গোপাল দাস জানান, শিক্ষকদের ওপর হামলার ঘটনায় কলেজের পক্ষ থেকে থানায় অভিযোগ দেওয়া হয়েছে। এ ছাড়া সোমবার কলেজের সব শিক্ষক কালোব্যাজ পরে ঘটনার প্রতিবাদ জানাবেন।  কোতোয়ালি থানার ওসি কমলেশ চন্দ্র হালদার সাংবাদিকদের বলেন,  কলেজ কর্তৃপক্ষের দেওয়া অভিযোগের ভিত্তিতে এজাহার রুজু করা হয়েছে। ফের যেকোনো অপ্রীতিকর ঘটনা রোধে ক্যাম্পাসে অতিরিক্ত পুলিশ মোতায়েন করা হয়েছে। কলেজ ছাত্রলীগের যুগ্ম আহ্বায়ক ফাতেমা মমতাজ মলি কলের কণ্ঠের কাছে দাবি করেন, হামলাকারীরা ছাত্রলীগের কেউ নয়, তারা বখাটে।